Taastrup, den 27. november 2017
Sag 16-2017-00557 – Dok. 345172/tk\_dh

Høringssvar om vejledning om merudgifter ved den daglige livsførelse

DH takker for muligheden for at afgive bemærkninger. Selv om flere af dem kræver egentlige regelændringer, ønsker vi alligevel at gøre opmærksom på dem i denne sammenhæng.

**Personkredsen (Kapitel 2, særligt punkterne 6 og 20)**

Det er problematisk, at personkredsen for merudgiftsydelsen uændret ikke omfatter alle voksne med funktionsnedsættelse.

Personer, der har nået folkepensionsalderen (og førtidspensionister på gammel ordning), er ikke er berettiget til dækning af nødvendige merudgifter. Det selv om deres fysiske eller psykiske funktionsevne er varigt nedsat.

Det er en forskelsbehandling, der hverken er rimelig eller hensigtsmæssig.

**Udmåling og beregning af støtte (Kapitel 3)**

Minimumsbeløbet er så højt (6.408 kr. per år), at mange voksne med kronisk sygdom og handicap ikke kan få kompensation for deres udgifter og derfor har dårlig økonomisk mulighed for at tagevare på dem selv og deres sygdom. Dermed risikeres yderligere ulighed i sundhed og andre henseender.

DH så gerne, at grænsen var sat lavere, idet borgeren ofte har en række andre udgifter til medicin, træning, tandpleje, kost, transport mv., således at de samlede udgifter som følge af et handicap fylder meget i et ofte presset budget.

**Vedr. punkt 19**

I den ændrede beregningsmetode er der stor forskel på kravene til en ansøgning afhængigt af, om udgifterne er under eller over 2.500 kr. pr måned. Borgere med sandsynliggjorte merudgifter under et vist niveau vil få den samme ydelse, mens borgere med udgifter over dette niveau skal dokumentere merudgifter for at opnå en højere ydelse.

Vejledningen giver eksempler på sandsynliggørelse kontra dokumentation, men da kommunerne pt. i praksis beder borgere dokumentere hver enkelt udgift i langt højere grad, end nugældende bekendtgørelsen lægger op til, bør vejledningen skærpes og begreberne yderligere eksemplificeres.

**Omberegning (Kapitel 7, punkt 61)**

Hvis borgeren oplever, at udgifterne stiger, har denne først ret til omberegning af det udbetalte tilskud til merudgifter et år efter seneste fastsættelse. Det ville være en lettelse for borgere, der oplever en væsentlig stigning og i forvejen har store udgifter, hvis omberegning kunne ske løbende eller i hvert fald tidligere end efter et år.

DH anbefaler derfor, at adgangen til omberegning lempes.

Med venlig hilsen



Thorkild Olesen, formand